Prof. dr Jelena Ćeranić rođena je 1979. godine.

Diplomirala je na Pravnom fakultetu Univerziteta u Beogradu 2003. godine sa prosečnom ocenom 9,54. Specijalističke studije iz predmeta „Pravo Evropske unije”, koje su zajednički organizovali Pravni fakultet Univerziteta u Beogradu i Evropski univerzitetski centar Univerziteta u Nansiju završila je 2004. godine. Magistrirala je u Evropskom univerzitetskom centru Univerziteta u Nansiju 2005. godine, odbranivši magistarsku tezu „Demokratija u Ugovoru o Ustavu Evropske unije“. Doktorsku tezu pod nazivom „Pravno i političko povezivanje država unutar Evropske unije“ odbranila je sa odlikom na Pravnom fakultetu Univerziteta u Beogradu 2010. godine.

U Institutu za uporedno pravo je zaposlena od 2006. godine. U martu 2016. godine izabrana je u zvanje viši naučni saradnik. U januaru 2012. godine izabrana je u zvanje docenta na Pravnom fakultetu Univerziteta u Banjaluci, gde izvodi nastavu iz predmeta „Pravo intelektualne svojine”. Od 2010. godine angažovana je kao predavač u okviru Master studija iz Prava EU koje na Pravnom fakultetu u Segedinu zajednički organizuju Pravni fakultet Univerziteta u Lionu i Pravni fakultet Univerziteta u Segedinu. Od februara 2012. godine do januara 2013. godine bila je angažovana na Fakultetu za evropske pravne i potičke studije u Novom Sadu gde je držala nastavu iz predmeta „Uvod u pravni i politički sistem EU”.

Član je skupštine Udruženja pravnika u privredi i član Udruženja pravnika Srbije i Republike Srpske. Takođe je član redakcije časopisa „Strani pravni život“ koji izdaje Institut za uporedno pravo i časopisa „Srpska pravna misao“ koji izdaje Pravni fakultet Univerziteta u Banjaluci.

Oblast njenog interesovanja su Pravo intelektualne svojine i Pravo Evropske unije.

Autor je brojnih članaka iz ovih oblasti kao i dve monografije „Pravni i politički oblici povezivanja država unutar Evropske unije“ i „Unitarni patent“.

Govori engleski i francuski jezik, a služi se i španskim jezikom.